
Vă înaintăm, alăturat, Raportul asupra propunerii legislative  privind modificarea Legii nr.105/1996 privind evidenţa populaţiei şi cartea de identitate, trimisă Comisiei noastre pentru dezbatere şi avizare în fond, cu adresa nr.213 din 7 aprilie 2003. 

 PRESEDINTE,

IOAN OLTEAN

RAPORT  

asupra propunerii legislative  privind modificarea Legii nr.105/1996 privind evidenţa populaţiei şi cartea de identitate



1. Cu adresa nr.213 din 7 aprilie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă  privind modificarea Legii nr.105/1996 privind evidenţa populaţiei şi cartea de identitate.



La întocmirea Raportului s-au avut în vedere: 

· avizul Comisiei pentru apărare, ordine publică şi siguranţă naţională nr.32/261 din 21.05.2003;

· avizul Consiliului Legislativ nr.517 din 1.04.2003; 



Propunerea legislativă a fost dezbătută şi avizată în fond, în procedură obişnuită, în şedinţa din 21 mai 2003.



Prezenta iniţiativă legislativă vizează modificarea Legii nr.105/1996 privind evidenţa populaţiei şi cartea de identitate, în sensul modificării termenului de valabilitate al cărţii de identitate provizorii de la un an la cinci ani, precum şi modificarea articolului 18, propunându-se ca în cartea de identitate, pe lângă menţiunile referitoare la stabilirea reşedinţei şi la interdicţia de a se afla în anumite localităţi sau de a părăsi localitatea de domiciliu, să fie făcute şi menţiuni referitoare la stabilirea fără forme legale la o altă adresă decât cea de domiciliu. 



Comisia pentru administraţie publică amenajarea teritoriului şi echilibru ecologic propune Plenului Camerei Deputaţilor respingerea propunerii legislative pentru următoarele motive: 



- stabilirea unui termen de valabilitate de 5 ani pentru cartea de identitate provizorie, înlătură caracterul de provizorat al acesteia, care devine astfel, un document emis pentru o perioadă determinată.



- modificarea art.18 prin menţionarea sintagmei „inclusiv cu privire la stabilirea fără forme legale la o altă adresă decât ce de domiciliu”, nu-şi găseşte justificare, deoarece potrivit art.27 din lege stabilirea domiciliului sau, după caz, înscrierea menţiunii de stabilire a reşedinţei în cartea de identitate se face la cererea persoanei fizice interesate, care declară pe propria răspundere adresa la care are locuinţa asigurată aşa încât soluţia propusă de iniţiator, este deja consacrată legislativ.



2. Prin obiectul de reglementare şi conţinutul său, propunerea legislativă face parte din categoria legilor organice, ca şi legea pe care o modifică.



3. La lucrările Comisiei au fost prezenţi 25 de deputaţi, din totalul de 26 membri ai Comisiei.



Raportul Comisiei a fost adoptat cu 20 voturi pentru şi 2 voturi împotrivă.

PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

